L'arxiu municipal de Manises obri una secció dedicada a la ràdio
09 de maig de 2023

Manises, 9 de maig de 2023. El 15 de gener del 2002, José María Hurtado Ríos, antic locutor esportiu de Ràdio Manises, presentava el seu llibre "Radio Manises 1955 – 1965 (Haz y Envés)”. En el mateix acte de presentació, l'autor va fer donació a l'arxiu municipal de la ciutat de tota la documentació que conservava d'aquella ràdio i que li va servir per a l'elaboració del llibre.

Aquesta documentació, ja digitalitzada al costat d'una altra de diferents seccions de l'arxiu municipal, ja estan disponibles en el Portal de Difusió de l'Arxiu, mostren l'abast i importància que aquesta emissora de ràdio va tindre, no sols a nivell local sinó també molt més allà, atés que la seua veu s'escoltava en gran part de la zona central de la província.

Aquella primera emissora va arribar a tindre una plantilla de 17 professionals i una àmplia i nova programació, incloent-hi festivals de música en directe des del propi estudie locutori o en exteriors com la desapareguda Terrassa dels Filtres i el Cinema Teatre Plus ultra.

Aquesta donació efectuada per José María Hurtado, només ha sigut el detonant per a la creació d'aquesta secció, perquè a pesar que aquella primitiva emissora només va aconseguir una dècada de vida, Manises va tornar a comptar posteriorment amb emissora pròpia. Primer amb Ràdio Lluna i després, fins als nostres dies amb Ràdio Manises 105.7 FM. Dues iniciatives més que demostren com de viu i present està aquest mitjà de comunicació a Manises i la comarca de l'Horta Sud.

Progressivament s'aniran incorporant més materials, entre ells enregistraments d'àudio com la del programa inaugural de Ràdio Lluna de l'11 de setembre de 1987 i un ampli repertori de fotografies.

Des d'aquestes línies animem a la ciutadania a participar i aportar material per a formar part del fons de la història de la nostra ciutat a través del correu arxiu@manises.es

Visita la web: http://arxiu.manises.es